《一犁春雨图》
宋代·释居简

谢家风流绝代无，底事要作耕田夫。一犁春雨开新图，此图之作胡为乎。

莫是天民先觉者，小试经纶起莘野。复将斯道觉斯民，千载精神入模写。

不然渊明赋归后，荷锄去种南山豆。晚风新霁擢良苗，一段风光相授受。

扣之辄笑横点头，老农老圃吾何求。六经芜翳力穮蓘，百王理乱深锄耰。

剪剪茆茨出林罅，菽水清欢在其下。圣贤所乐属吾庐，当观吾庐莫观图。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。